การควบคุมภายใน

บริษัทให้ความสำคัญต่อระบบควบคุมภายในที่มีประสิทธิภาพเหมาะสมพอเพียงทั้งในระดับบริหารและระดับปฏิบัติงาน
เพื่อป้องกันความเสี่ยงที่อาจเกิดขึ้น โดยที่ประชุมคณะกรรมการบริษัทครั้งที่ 1/2556
ได้มีการพิจารณาทบทวนการประเมินความเพียงพอและความเหมาะสมของระบบการควบคุมภายในของบริษัท
ใน 5 เรื่อง คือ องค์กรและสภาพแวดล้อม การบริหารความเสี่ยง การควบคุมการปฏิบัติงานของ
ฝ่ายบริหาร ระบบสารสนเทศและการสื่อสารข้อมูล และระบบการติดตาม คณะกรรมการบริษัท
และคณะกรรมการตรวจสอบที่เข้าร่วมประชุม
มีความเห็นว่า บริษัทมีระบบการควบคุมภายในที่เพียงพอและเหมาะสมกับสถานการณ์ในปัจจุบัน
และครอบคลุมในประเด็นที่สำคัญ ดังต่อไปนี้

-   การกำหนดเป้าหมายการดำเนินธุรกิจของบริษัทที่ชัดเจนและวัดผลได้ในรูปของกำไรต่อหุ้นประจำปีนั้น
    ๆ รวมทั้งได้มี การเปรียบเทียบผลการดำเนินงานในปีที่ผ่านมากับเป้าหมายที่กำหนด
    โดยหากไม่เป็นไปตามเป้าหมาย บริษัทจะทำการวิเคราะห์หาสาเหตุ
    เพื่อประโยชน์ในการปรับปรุงการบริหารงานในปีต่อไป

-   การกำหนดอำนาจอนุมัติของฝ่ายบริหารในการทำรายการต่าง ๆ อย่างชัดเจน
    โดยผู้มีส่วนได้เสียในเรื่องใดจะไม่สามารถ
    ให้การอนุมัติในเรื่องนั้น ๆ ได้ นอกจากนั้น
    ยังมีการแบ่งแยกหน้าที่ความรับผิดชอบอย่างเด็ดขาดระหว่างการอนุมัติ
    การบันทึกรายการทางบัญชี
    และการดูแลทรัพย์สิน เพื่อเป็นการตรวจสอบซึ่งกันและกัน

-   การกำหนดความรับผิดชอบของผู้บริหารในการควบคุมดูแลทรัพย์สินของบริษัท
    และมีการแบ่งแยกหน้าที่ผู้ปฏิบัติงาน ผู้ติดตามควบคุมและประเมินผลออกจากกัน
    เพื่อให้มีการถ่วงดุลและการตรวจสอบระหว่างกันอย่างเหมาะสม

-   การจัดทำรายงานทางการเงินอย่างเป็นระบบ
    ซึ่งรวมถึงขั้นตอนการจัดเก็บข้อมูลเพื่อจัดทำรายงานทางการเงิน การตรวจสอบ/
    สอบทานของผู้สอบบัญชี การพิจารณา ทบทวน
    รายงานทางการเงินของคณะกรรมการตรวจสอบร่วมกับผู้สอบบัญชีของบริษัท
    และการพิจารณาทบทวนของคณะกรรมการบริษัทก่อนการเผยแพร่รายงานทางการเงินต่อสาธารณชน
    ทั้งนี้ เพื่อเป็นการตรวจสอบความถูกต้องของรายงานทาง
    การเงิน ตลอดจนการดูแลให้มีการเปิดเผยข้อมูลอย่างครบถ้วนและโปร่งใส

-   การกำหนดประเภทความเสี่ยงที่อาจเกิดขึ้นจากการดำเนินธุรกิจของบริษัท
    มีการประเมินโอกาสของการเกิดความเสี่ยง และมีการกำหนดมาตรการเพื่อป้องกันความเสี่ยง
    รวมทั้งกำหนดผู้มีหน้าที่รับผิดชอบในการดูแลให้มีการปฏิบัติตามมาตรการดังกล่าวเพื่อหลีกเลี่ยง
    ความเสี่ยงที่อาจเกิดขึ้น

-   การมีฝ่ายตรวจสอบภายในเป็นหน่วยงานอิสระซึ่งรายงานตรงต่อคณะกรรมการตรวจสอบ
    ทำหน้าที่ให้คำปรึกษาและตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท
    รวมทั้งระบบการควบคุมภายในที่วางไว้
    ซึ่งเป็นการให้คำปรึกษาและตรวจสอบทั้งในส่วนของการปฏิบัติงานของพนักงานที่สำนักงานใหญ่
    และการปฏิบัติงานที่สำนักงานควบคุมการก่อสร้าง
    ตลอดจนการให้บริการลูกค้าตามพื้นที่ตั้งโรงงานของบริษัท
    โดยผู้ตรวจสอบภายในได้ทำการวิเคราะห์ผลจากการตรวจสอบ
    เพื่อนำไปสู่การเสนอมาตรการการควบคุม ดูแล ลดข้อผิดพลาดและแก้ปัญหาต่าง ๆ
    ที่พบจากการตรวจสอบ และนำเสนอให้คณะกรรมการตรวจสอบทราบ
    โดยคณะกรรมการตรวจสอบจะเป็นผู้พิจารณาความเหมาะสมของมาตรการต่าง ๆ
    ที่ผู้ตรวจสอบภายในนำเสนอ
    รวมทั้งให้ความเห็น/แนวทางต่อผู้ตรวจสอบภายในในเรื่องดังกล่าว
    อันเป็นการสร้างแนวทางการตรวจสอบเชิงป้องกันต่อไป

-   ผู้สอบบัญชีของบริษัทและบริษัทย่อยได้ให้ความเห็นเกี่ยวกับการควบคุมภายในของบริษัทที่สำคัญ
    ดังนี้

1.  บริษัทควรตรวจสอบสภาพและมูลค่าของงานที่อยู่ระหว่างก่อสร้างมานานกว่า 1 ปี
    อย่างสม่ำเสมอ และทบทวน
    การบันทึกบัญชีกรณีที่ไม่มีเหตุอันควรให้บันทึกสินทรัพย์ดังกล่าวเป็นงานระหว่างก่อสร้าง

การดำเนินการของบริษัท :
บริษัทยืนยันว่าโดยปกติบริษัทใช้ระยะเวลาก่อสร้างอาคารโรงงาน/คลังสินค้าแต่ละหลังน้อยกว่า
1 ปี อย่างไรก็ตาม
สำหรับโรงงาน/คลังสินค้าบางหลังมียอดคงค้างของงานระหว่างก่อสร้างนานเกินกว่า 1 ปีได้
ซึ่งเกิดจากสาเหตุดังต่อไปนี้

1.  มีความผิดพลาดเกิดขึ้นในขั้นตอนการโอนต้นทุนออกจากงานระหว่างก่อสร้าง
    โดยมีต้นทุนบางส่วนคงค้าง
    เป็นงานระหว่างก่อสร้างในขณะที่ต้นทุนส่วนใหญ่ได้ถูกโอนออกไปเรียบร้อยแล้ว

2.  แม้ว่างานก่อสร้างอาคารได้เสร็จสิ้นแล้วแต่บริษัทยังมีการปันส่วนค่าใช้จ่ายเบ็ดเตล็ดของโครงการเป็นต้นทุน
    การก่อสร้างของโรงงาน/คลังสินค้าแต่ละหลังอย่างต่อเนื่องจนกว่าการก่อสร้างจะแล้วเสร็จทั้งโครงการ

3.  วันที่เริ่มก่อสร้างจริงของโรงงาน/คลังสินค้าบางหลังเกิดขึ้นหลังจากวันที่บริษัทเริ่มบันทึกสถานะโครงการ
    ทั้งโครงการเป็นงานระหว่างก่อสร้างในระบบบันทึกข้อมูล
    และบริษัทได้ปันส่วนค่าใช้จ่ายเบ็ดเตล็ดสำหรับการเริ่มก่อสร้างโครงการเข้าเป็นต้นทุนงานระหว่างก่อสร้างของอาคารแต่ละหลังในโครงการนั้นโดยไม่คำนึงถึงสถานะของงานก่อสร้างจริง

ทั้งนี้ เหตุการณ์ในข้อ 1.2 และ 1.3 จะยังคงเกิดขึ้นได้ในอนาคต เนื่องจาก
โดยปกติบริษัทมิได้ก่อสร้างอาคารทุกหลัง
พร้อมกันในแต่ละโครงการ สำหรับข้อ 1.1
บริษัทได้มอบหมายให้มีผู้ตรวจสอบและทบทวนความถูกต้องของการโอนต้นทุนของ
งานระหว่างก่อสร้าง

2.  บริษัทควรจัดทำงบประมาณสำหรับโครงการก่อสร้างและงานรับเหมาก่อสร้างของบริษัท
    รวมทั้งทำการทบทวน
    ความเหมาะสมของตัวเลขหลังจากเริ่มงานก่อสร้างแล้วโดยการเปรียบเทียบกับต้นทุนจริงที่เกิดขึ้นเป็นระยะ
    และให้มีการรับรองโดยผู้เชี่ยวชาญ

การดำเนินการของบริษัท : บริษัทได้จัดทำงบประมาณสำหรับงานก่อสร้างโรงงาน
และงานรับเหมาก่อสร้างโรงงานและคลังสินค้าเรียบร้อยแล้ว
และเตรียมที่จะมอบหมายให้ผู้เชี่ยวชาญทำตรวจสอบและเปรียบเทียบต้นทุนที่เกิดขึ้นจริงกับงบประมาณที่วางไว้

อย่างไรก็ตาม บริษัทไม่ได้จัดทำงบประมาณสำหรับการก่อสร้างคลังสินค้า
เนื่องจากโดยปกติบริษัทมีการว่าจ้างผู้รับเหมาก่อสร้างซึ่งบริษัทคัดเลือกจากกระบวนการเสนอราคาและจัดซื้อจัดจ้างที่โปร่งใส

3.  บริษัทควรมีการทำทะเบียนสินทรัพย์ถาวรให้ครบถ้วนและตรวจนับอย่างน้อยปีละ 1
    ครั้งให้ถูกต้องตรงกัน

การดำเนินการของบริษัท :
บริษัทได้มีการปรับเปลี่ยนโครงสร้างของพนักงานในส่วนงานที่ดูแลสินทรัพย์ถาวร
และทีมงานดังกล่าวจะทำหน้าที่ควบคุมและทำทะเบียนสินทรัพย์ถาวรให้ครบถ้วน

ทั้งนี้การควบคุมภายในถือว่าเป็นกระบวนการที่สำคัญของการดำเนินธุรกิจของบริษัท
ทำให้การปฏิบัติงานมีประสิทธิภาพ และเกิดความมั่นใจอย่างสมเหตุสมผลว่าการดำเนินงานของบริษัท
สามารถบรรลุวัตถุประสงค์ สร้างผลประโยชน์ตอบแทนในระยะยาว
การรายงานข้อมูลทางการเงินและการดำเนินงานครบถ้วนน่าเชื่อถือ
การปฏิบัติงานเป็นไปตามกฎหมาย ระเบียบและข้อบังคับต่าง ๆ และป้องกันความเสี่ยงที่อาจเกิดขึ้น